b"\n_START_ARTICLE_\nArma nuclear\n_START_SECTION_\nTipus d'armes nuclears\n_START_PARAGRAPH_\nLes armes nuclears es poden classificar segons el tipus de reacci\xc3\xb3 nuclear que allibera l'energia de l'explosi\xc3\xb3 i segons el seu disseny intern. Tot i aix\xc3\xb2, totes les armes nuclears constru\xc3\xafdes fins a l'actualitat depenen d'una reacci\xc3\xb3 de fissi\xc3\xb3 per iniciar l'alliberament d'energia. Generalment, les armes nuclears es classifiquen en els seg\xc3\xbcents tipus:\n_START_SECTION_\nBombes de fissi\xc3\xb3\n_START_PARAGRAPH_\nLes bombes de fissi\xc3\xb3 obtenen la seva energia enterament a partir del proc\xc3\xa9s de fissi\xc3\xb3 d'\xc3\xa0toms pesants, generalment urani o plutoni. Aquests \xc3\xa0toms tenen is\xc3\xb2tops radioactius i alguns d'aquests, com l'U-235 i el Pu-239, es poden utilitzar per fabricar bombes at\xc3\xb2miques._NEWLINE_El material radioactiu es mant\xc3\xa9 separat en dos nuclis, cadascun amb una massa inferior a la massa cr\xc3\xadtica. En el moment de l'explosi\xc3\xb3, les dues masses subcr\xc3\xadtiques s'uneixen formant una massa supercr\xc3\xadtica per mitj\xc3\xa0 d'un explosiu convencional. _NEWLINE_Aquest tipus d'arma nuclear \xc3\xa9s la m\xc3\xa9s senzilla de fabricar i \xc3\xa9s el que es va utilitzar per a la primera prova d'una bomba at\xc3\xb2mica (prova Trinity, projecte Manhattan) i en els bombardejos at\xc3\xb2mics d'Hiroshima i Nagasaki al final de la Segona Guerra Mundial._NEWLINE_L'energia alliberada per aquest tipus de bombes sol ser d'unes quantes desenes de kilotons. Aquesta, ve limitada per la quantitat de material radioactiu que es pot acumular en les masses subcr\xc3\xadtiques sense que s'assoleixi la massa cr\xc3\xadtica. La major bomba de fissi\xc3\xb3 mai llan\xc3\xa7ada tenia una pot\xc3\xa8ncia de 500kt.\n_START_SECTION_\nBombes de fissi\xc3\xb3 augmentades\n_START_PARAGRAPH_\nEn aquest tipus de bombes es col\xc2\xb7loca una mica de deuteri i de triti junt amb el material fissionable, al nucli de la bomba. Les elevades temperatures produ\xc3\xafdes per la fissi\xc3\xb3 inicien la fusi\xc3\xb3 d'aquests dos is\xc3\xb2tops de l'hidrogen. La reacci\xc3\xb3 de fusi\xc3\xb3 produeix molts neutrons d'alta energia que acceleren el proc\xc3\xa9s de fissi\xc3\xb3. D'aquesta manera una proporci\xc3\xb3 m\xc3\xa9s gran de nuclis pesants es poden fissionar abans la for\xc3\xa7a de l'explosi\xc3\xb3 no separi el material radioactiu._NEWLINE_Aquest m\xc3\xa8tode pot arribar a doblar la pot\xc3\xa8ncia d'una bomba de fissi\xc3\xb3 (per exemple, una bomba de 20kt pot passar a ser de 40kt). Tot i aix\xc3\xb2, la contribuci\xc3\xb3 de la reacci\xc3\xb3 de fusi\xc3\xb3 a aquesta pot\xc3\xa8ncia \xc3\xa9s molt petita (un 1%). Les bombes de fissi\xc3\xb3 augmentades s\xc3\xb3n el primer pas cap a aconseguir una veritable bomba de fusi\xc3\xb3 at\xc3\xb2mica.\n_START_SECTION_\nBombes de fissi\xc3\xb3-fusi\xc3\xb3\n_START_PARAGRAPH_\nLes bombes de fissi\xc3\xb3-fusi\xc3\xb3 o bombes termonuclears obtenen la seva energia a partir de la fusi\xc3\xb3 d'is\xc3\xb2tops pesants de l'hidrogen, com el deuteri i el triti, continguts en forma de tritiur, o deuteriur de liti. Aquests is\xc3\xb2tops s\xc3\xb3n inestables, i a m\xc3\xa9s el triti tamb\xc3\xa9 \xc3\xa9s radioactiu, per aix\xc3\xb2 s'usen combinats amb el liti, que, quan absorbeix neutrons, producte de les reaccions nuclears, esdev\xc3\xa9 tamb\xc3\xa9 radioactiu, i acaba contribuint a l'explosi\xc3\xb3 de la bomba._NEWLINE_La reacci\xc3\xb3 de fusi\xc3\xb3 \xc3\xa9s engegada per una reacci\xc3\xb3 de fissi\xc3\xb3 que al seu torn \xc3\xa9s iniciada per un explosiu convencional. Per aix\xc3\xb2 s'anomenen bombes de fissi\xc3\xb3-fusi\xc3\xb3, perqu\xc3\xa8 no \xc3\xa9s possible assolir les temperatures necess\xc3\xa0ries per engegar la reacci\xc3\xb3 de fusi\xc3\xb3 sense una reacci\xc3\xb3 de fissi\xc3\xb3 pr\xc3\xa8via._NEWLINE_Una bomba com aquesta, que obt\xc3\xa9 la major part de la seva energia d'una reacci\xc3\xb3 de fusi\xc3\xb3, s'anomena una \xc2\xabbomba neta\xc2\xbb, perqu\xc3\xa8 deixa relativament pocs residus radioactius._NEWLINE_Les bombes de neutrons deixen escapar gran quantitat de neutrons produ\xc3\xafts per una reacci\xc3\xb3 de fusi\xc3\xb3. L'enorme poder de penetraci\xc3\xb3 dels neutrons destrueix qualsevol forma de vida, tot i produir relativament pocs danys a les estructures.\n_START_SECTION_\nBombes de fissi\xc3\xb3-fusi\xc3\xb3-fissi\xc3\xb3\n_START_PARAGRAPH_\nEn aquest cas, els neutrons produ\xc3\xafts per les dues primeres reaccions produeixen la fissi\xc3\xb3 d'una capa externa d'elements pesants._NEWLINE_Aquest tipus de bomba, on gran part de l'energia alliberada prov\xc3\xa9 d'una reacci\xc3\xb3 de fissi\xc3\xb3, s'ha anomenat \xc2\xabbomba grossa bruta\xc2\xbb, per la gran quantitat de residus radioactius que deixa. No s'ha de confondre aquesta \xc2\xabbomba grossa bruta\xc2\xbb amb la que s'esmenta m\xc3\xa9s avall. _NEWLINE_Actualment es parla de les \xc2\xabbombes brutes\xc2\xbb, que no responen al concepte de bomba nuclear. S\xc3\xb3n bombes convencionals que contenen material radioactiu, que queda dispers despr\xc3\xa9s de l'explosi\xc3\xb3. Es pot dir que mentre les bombes nuclears s\xc3\xb3n armes de destrucci\xc3\xb3 massiva, car destrueixen tant les vides humanes com les estructures com edificis, m\xc3\xa0quines, instal\xc2\xb7lacions, etc.; les bombes brutes s\xc3\xb3n armes de desestructuraci\xc3\xb3 massiva, perqu\xc3\xa8 poden produir pocs danys al principi, per\xc3\xb2 poden fer inhabitable un lloc per molt de temps."